‘कलाकार’ संग मिल विदेशी पर्यटकों को ठगने वाले तीन ‘कटर’ गिरफ्तार
नई दिल्ली| ‘कलाकार’के संग मिलकर विदेशी पर्यटकों को ठगने वाले तीन ‘कटर’ को दिल्ली पुलिस की क्राइम ब्रांच ने गिरफ्तार किया है। ‘कलाकार’ वे हैं जो आईजीआई एयरपोर्ट, रेलवे स्टेशन सहित पर्यटक बाहुल्य इलाके से विदेशी पर्यटकों को अपने जाल में फंसाते हैं। जाल में फंसाने के बाद ‘कलाकार’ विदेशी पर्यटकों को ऐसे गिरोह के सुपुर्द कर देता है जो उन्हें गुमराह कर पयर्टन के लिए दूसरे शहरों में भेजने के लिए राजी कर लेता है। इस गिरोह को ‘कटर’ के नाम से जाना जाता है। दरअसल विगत दिनों पयर्टन के लिए दिल्ली आए दो विदेशी नागरिकों को कलाकार और कटर ने अपना शिकार बनाया था। जिसको लेकर दोनों विदेशियों ने मेल पर पुलिस आयुक्त से शिकायत की थी। पुलिस आयुक्त ने मामले को गंभीरता से लेते हुए जांच की जिम्मेदारी क्राइम ब्रांच को सौंपी। क्राइम ब्रांच ने इस मामले में तीन कटर को गिरफ्तार किया है। जिनकी पहचान हरप्रीत सिंह, याकूब कावा और उदयभान पांडेय के रूप में की है।
hin_Deva hin_Deva